GRADSKO KAZALIŠTE MLADIH, SPLIT

Trg Republike 1

**Z A P I S N I K**

prve, konstituirajuće sjednice Kazališnog vijeća GKM-a

Sjednica Kazališnog vijeća GKM-a održana je 30. prosinca 2021., u *Baletnoj dvorani* Gradskog kazališta mladih, s početkom u 11:00 sati

U radu sjednice sudjelovali:

1. Marija Dukić, članica Vijeća
2. Željana Cvitanović, članica Vijeća
3. Zlatko Aljinović, član Vijeća
4. Vinko Mihanović, član Vijeća
5. Siniša Novković, član Vijeća
6. Ivo Perkušić, ravnatelj
7. Mirza Banović, voditeljica računovodstva
8. Irena Bitanga, tajnik, zapisničar

Ravnatelj Ivo Perkušić, nakon pozdravnog govora, riječ daje najstarijem članu Vijeća Vinku Mihanoviću koji rukovodi sjednicom do izbora predsjednika Vijeća.

Utvrđuje se postojanje kvoruma. Članica Vijeća Marija Dukić sudjeluje putem telefonskog poziva.

**DNEVNI RED**

1. Verifikacija mandata imenovanih članova Kazališnog vijeća
2. Izbor predsjednika i potpredsjednika Kazališnog vijeća
3. Usvajanje Programa rada i Financijskog plana za 2022. s projekcijama
4. Usvajanje Plana nabave za 2022. godinu
5. Razno

Članovi Vijeća suglasni su s dnevnim redom sjednice.

**Točka 1.**

Rješenjem Gradskog vijeća Grada Splita od 18. prosinca 2021. u Kazališno vijeće Gradskog kazališta mladih, u ime Grada Splita kao osnivača, imenovani su: Marija Dukić, Željana Cvitanović i Zlatko Aljinović. Izvršena je identifikacija imenovanih članova te verificiran mandat u Vijeću.

**Točka 2.**

Za predsjednika Vijeća predložen je Siniša Novković. Javnim glasovanjem, jednoglasno, izabran je za predsjednika Vijeća.

Za potpredsjednika Vijeća predložen je Vinko Mihanović. Javnim glasovanjem, jednoglasno, izabran je za potpredsjednika Vijeća.

Siniša Novković preuzima vođenje sjednice.

**Točka 3.**

Ravnatelj je članovima Vijeća obrazložio Prijedlog Programa rada za 2022., uz napomenu kako se nada da će nam objektivne okolnosti dozvoliti da bude izvršen kako je i planiran.

Stavke Prijedloga Financijskog plana za 2022. s projekcijama obrazlaže gđa Mirza Banović. Ovakva financijska konstrukcija usvojena je na sjednici Gradskog vijeća Grada Splita u okviru odluke o usvajanju Proračuna Grada Splita za 2022.

Na upit vijećnika Zlatka Aljinovića odgovaraju li sredstva koja je Grad odobrio za pokriće rashoda za zaposlene u iznosima koji su realno potrebni, gđa Banović odgovara potvrdno.

Na daljnji upit Zlatka Aljinovića koji se autorski honorari, osim onih koji se odnose na produkciju premijernih naslova, a koji su navedeni u programskom dijelu Plana, još podmiruju iz planiranog iznosa od 370.000,00 kn, gđa Banović pojašnjava da se radi o autorskim honorarima koji prate reprizne izvedbe naših predstava (troškovi izvedbi gostujućih glumaca, tantijemi i sl.).

Gđa Banović pojašnjava i što pokrivaju rashodi na stavci „ažuriranje računalnih baza“ , dok na pitanje Zlatka Aljinovića je li realno očekivati povećanje broja gledatelja za 30% uslijed korona situacije (a što je postavljeno kao cilj u 2022. godini), ravnatelj odgovara kako na ovo nitko nažalost ne može dati precizan odgovor jer ne znamo kako će se razvijati epidemija, a povećanje broja gledatelja planirano je s vjerom u povoljniju epidemijsku situaciju.

Prijedlog Programa rada i Financijskog plana za 2022. s projekcijama za 2023. i 2024. stavljen je na glasanje te je isti jednoglasno usvojen.

Vijeće donosi odluku: usvajaju se Program rada i Financijski plan za 2022. s projekcijama za 2023. i 2024. (Odluka 1/I).

**Točka 4.**

Članovi Kazališnog vijeća nisu imali pitanja ni primjedbi na izneseni Prijedlog Plana nabave za 2022. te je isti stavljen na glasanje i jednoglasno usvojen.

Vijeće donosi odluku: usvaja se Plan nabave za 2022. godinu. (Odluka 2/I).

**Točka 5.**

U nastavku sjednice, na poziv ravnatelja, članovi Vijeća iznijeli su svoja viđenja o radu i ulozi Kazališta, dok ih je ravnatelj ukratko upoznao s recentnim postignućima ali i problemima koji se pojavljuju u radu Kazališta.

Za zapisničara budućih sjednica Vijeća imenuje se Marija Dukić.

Sjednica dovršena u 12:00 sati.

Siniša Novković, predsjednik Vijeća

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Irena Bitanga, zapisničar

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Klasa: 612-03/21-01/230

Urbroj: 2181-110-01-00/1

Split, 30. prosinca 2021.